Jurnal Peradaban Melayu [ISSN 1675-4271 / eISSN 3030-5950] published since 2003 by Institut Peradaban Melayu, Universiti Pendidikan Sultan Idris. This journal covers writing and research by the scholars that stressed on Malay civilization especially in Malay language, culture, nation and civilization. This journal also focuses on matters that related to traditional arts, Malay literature, traditional games, Malay figures and philosophy, beliefs and practices. This journal reviewed based on the double-blind review and published online twice a year (June & December) by UPSI Press for Institut Peradaban Melayu since 2015. Peradaban supports Open Access. The electronic full text version of the journal is available Free of Charge (FOC).
Helah Bela Diri Watak Pemimpin sebagai Cerminan Krisis Kepimpinan dalam Novel Imam Karya Shahnon Ahmad
Kajian ini menganalisis helah bela diri (mekanisme pertahanan ego) sebagai cerminan krisis kepimpinan dalam novel Imam karya Shahnon Ahmad, dengan memberi tumpuan kepada watak utama, Imam Haji Mihad. Berasaskan Teori Psikoanalisis Freud dan Teori Kecerdasan Emosi Goleman yang digabungkan dengan Prinsip Kepimpinan Islam, kajian ini meneliti bentuk helah bela diri seperti penafian, rasionalisasi, projeksi dan sublimasi yang digunakan oleh watak untuk menyesuaikan diri dengan tekanan sosial, moral dan spiritual. Analisis mendapati tiga tema utama yang mencerminkan dinamika kepimpinan Islam, iaitu konflik ego–iman, ketidakseimbangan emosi–spiritual, dan kepimpinan tanpa empati. Imam Haji Mihad menggunakan helah bela diri untuk mempertahankan maruah diri dan autoriti kepimpinannya, namun tindakannya memperlihatkan pertentangan antara amanah dakwah dan keinginan mempertahankan kuasa. Kegagalannya mengawal emosi dan memahami psikologi masyarakat menyebabkan kepimpinannya tegas tetapi kehilangan dimensi empati dan rohani. Kajian ini menegaskan bahawa Imam menampilkan krisis kepimpinan Islam sebagai krisis psikospiritual, di mana kekuatan sebenar pemimpin bergantung kepada keseimbangan antara iman, emosi dan hikmah dalam menundukkan ego. Implikasinya, kajian ini memperluas tafsiran kepimpinan Islam melalui pendekatan psikoanalisis dengan menekankan keperluan membina model kepimpinan berasaskan keseimbangan psikologi dan spiritual bagi membentuk pemimpin yang lebih berjiwa insani dan beretika.
Copyright (c) 2025 Nordiana Hamzah, Hasrina Baharum, Farra Humairah Mohd http://creativecommons.org/licenses/by-nc-sa/4.0
Kreativiti dan Ketabahan Individu: Menjunjung Darjat Seni di Tengah Cabaran Akademik
Perkembangan seni visual dalam kalangan pelajar memerlukan bukan sahaja bakat semula jadi tetapi juga ketekunan, disiplin, dan integriti individu. Dalam konteks pendidikan seni, pelajar sering dihadapkan dengan cabaran akademik yang kompleks, termasuk tekanan institusi, persaingan antara rakan sebaya, dan keterbatasan sumber kreatif berasaskan model praktis studio seramik. Artikel ini meneliti bagaimana pelajar dapat mengekalkan dan mengembangkan kreativiti mereka di tengah-tengah cabaran tersebut, sambil mengekalkan darjat seni yang tinggi dan integriti dalam penghasilan karya. Kajian ini menggunakan pendekatan kajian kes dan analisis karya seni bagi menilai hubungan antara usaha berterusan, ketabahan individu, dan pencapaian kreatif. Analisis menunjukkan bahawa pelajar yang memberi penekanan kepada proses kreatif yang sistematik, pengurusan masa yang berkesan, dan kesedaran estetika yang mendalam, mampu menghasilkan karya yang bukan sahaja reflektif tetapi juga bermakna, meskipun menghadapi halangan akademik. Selain itu, dapatan kajian menekankan bahawa ketabahan, kesungguhan, dan kemahuan untuk belajar secara berterusan memainkan peranan penting dalam membentuk identiti kreatif pelajar. Hasil ini juga menunjukkan bahawa pemerkasaan individu, bimbingan yang adil daripada tenaga pengajar, serta penghargaan terhadap usaha dan dedikasi, merupakan elemen utama dalam pembangunan bakat seni yang holistik. Oleh itu, pendidikan seni tidak hanya menumpukan kepada hasil akhir karya tetapi juga menekankan proses pembelajaran yang membina daya tahan, kemahiran refleksi, dan kreativiti berterusan. Kajian ini memberi sumbangan penting kepada pemahaman tentang bagaimana pelajar seni dapat menyeimbangkan tuntutan akademik dengan aspirasi kreatif, serta memperkukuhkan strategi pengurusan diri untuk pencapaian seni yang berkesan.
Copyright (c) 2025 Muhammad Safwan Mohd Shariff http://creativecommons.org/licenses/by-nc-sa/4.0
Menyulam Kreativiti dari Tanah Terbiar: Inovasi Studio Praktis Seramik bagi Generasi Baru
Kajian ini menelusuri usaha inovatif sebuah studio praktis seramik dalam mengangkat seni seramik sebagai medium transformasi kreatif melalui penggunaan tanah terbiar berasaskan Model Praktis Studio Seramik. Pendekatan ini bukan sahaja menekankan aspek estetika dan teknikal dalam penghasilan karya, malah mengintegrasikan nilai kelestarian alam sekitar, penglibatan komuniti serta pendidikan seni bagi generasi baharu. Studio praktis seramik berperanan sebagai ruang eksperimen yang menyatukan tradisi kraf tempatan dengan teknologi moden, sekali gus menghasilkan karya yang mencerminkan keseimbangan antara alam, warisan budaya dan inovasi kontemporari. Melalui analisis proses kreatif, pendekatan reka bentuk serta impak sosial dan alam sekitar, kajian ini menyoroti potensi seramik sebagai wadah pembaharuan seni yang berteraskan amalan lestari. Penggunaan tanah terbiar sebagai bahan alternatif membuka peluang eksplorasi baharu dalam pembentukan tekstur, bentuk dan identiti visual karya, di samping mengurangkan kebergantungan terhadap bahan konvensional. Pendekatan ini turut meningkatkan kesedaran terhadap kepentingan pengurusan sumber secara bertanggungjawab dalam amalan seni. Dapatan kajian menunjukkan bahawa inisiatif ini bukan sahaja menghasilkan karya seramik bernilai tinggi dari segi estetika dan konseptual, malah memperkukuh peranan seni sebagai agen perubahan sosial serta menjadi sumber inspirasi kepada generasi muda dalam meneruskan kesinambungan budaya dan kreativiti tanah air.
Penggunaan Kata Singkatan dalam Laman Facebook “Kelab Dekorasi IKEA Malaysia”
Kajian ini dilaksanakan bertujuan menjelaskan penggunaan kata singkatan dalam laman Facebook “Kelab Dekorasi IKEA Malaysia”. Kajian ini merupakan kajian berbentuk tinjauan yang menggunakan kaedah kualitatif dalam menganalisis data. Kajian ini juga menggunakan kaedah kepustakaan dalam mengumpul data. Instrumen yang digunakan merupakan laman Facebook “Kelab Dekorasi IKEA Malaysia”. Hasil kajian menunjukkan terdapat banyak kata singkatan yang digunakan dalam Facebook “Kelab Dekorasi IKEA Malaysia” seperti brp, hrga, mntk, tlg, diorg, dtg, dan sebagainya. Hasil kajian juga menunjukkan bahawa penggunaan kata singkatan didorong oleh faktor pengetahuan yang lemah dalam bahasa, kebebasan di media sosial dan pengaruh media dan rakan sebaya. Selain itu, dapatan kajian mendapati bahawa kesan penggunaan bahasa singkatan ini adalah seperti mencemarkan martabatkan bahasa Melayu, menyebabkan kekeliruan bahasa dan menjejaskan prestasi akademik pelajar. Dari segi implikasi, kajian ini dapat mengetengahkan kepentingan menggunakan bahasa yang betul, tepat dan gramatis dalam usaha mengekalkan martabat bahasa Melayu sebagai bahasa kebangsaan, selain mengelak kekeliruan berbahasa daripada berterusan pada masa hadapan.
Copyright (c) 2025 Lokman Hakim Abdullah, Azizah Ligaspi, Nur Farahkhanna Mohd Rusli http://creativecommons.org/licenses/by-nc-sa/4.0
Kesesuaian Teknik Permainan Bahasa bagi Pembelajaran Kaedah Ejaan Bertema Tulisan Jawi dalam Bahasa Melayu
Kajian ini membincangkan kesesuaian teknik permainan bahasa bagi pembelajaran kaedah ejaan bertema bahasa Melayu bertulisan Jawi. Teknik permainan bahasa yang digunakan ialah Lingkaran Kekata, Menangga Kata, Sisip Glotis, Silang Sinonim, Teka-teki, Bentuk Kata, Kata Bersilang, Teka Kata, Teka Sinonim dan Silang Kata. Pendekatan kuantitatif menerusi kaedah tinjauan menggunakan borang soal selidik bertujuan menganalisis pandangan responden terhadap permainan bahasa bagi pembelajaran kaedah ejaan bahasa Melayu bertulisan Jawi. Sampel kajian dipilih menggunakan persampelan bertujuan yang melibatkan 40 orang responden dari Universiti Pendidikan Sultan Idris berdasarkan kriteria yang telah ditetapkan. Data dianalisis menggunakan perisian Statistical Package For Social Science (SPSS) dan mendapati bahawa responden mempunyai persepsi yang positif terhadap teknik permainan bahasa ini khususnya penggunaan dua versi tulisan iaitu Rumi dan Jawi serta jenis permainan bahasa yang digunakan adalah menarik. Permainan bahasa yang paling berkesan ialah Silang Sinonim dan Menangga Kata. Kajian ini berjaya membuktikan bahawa penggunaan teknik permainan bahasa adalah bersesuaian dengan pembelajaran kaedah ejaan bertema Jawi. Oleh itu, para guru diharap dapat mengaplikasikan teknik permainan bahasa ini untuk mewujudkan pengajaran dan pembelajaran (PdP) Jawi yang lebih menyeronokkan dan berkesan.
Copyright (c) 2025 Sabariah Sulaiman, Nur Alia Syafikah Hamdan, Shahir Asyraf Sharuddin, Anida Sarudin http://creativecommons.org/licenses/by-nc-sa/4.0
Integrasi STEAM dalam Pendidikan Seni Visual Melalui Keberkesanan Modul Intervensi dalam Pemerkasaan KBAT dan Kemahiran Abad ke-21 di Sekolah Menengah
Pendidikan seni visual semakin diiktiraf sebagai komponen penting dalam membentuk murid yang kreatif, reflektif dan berdaya saing dalam abad ke-21. Dalam konteks ini, pendekatan STEAM yang menggabungkan sains, teknologi, kejuruteraan, seni dan matematik dilihat sebagai platform holistik untuk meningkatkan pembelajaran transdisiplinari. Walaupun pendekatan STEM telah dilaksanakan secara meluas, elemen seni masih belum diberikan penekanan yang sewajarnya dalam sistem pendidikan. Terdapat keperluan mendesak untuk memperkenalkan modul yang menyatukan seni visual dengan prinsip STEAM bagi menangani cabaran seperti kurangnya motivasi murid, pengajaran konvensional dan kelemahan dalam penguasaan KBAT. Pelaksanaan modul intervensi berasaskan STEAM dalam pengajaran seni visual telah menunjukkan keberkesanan dalam meningkatkan penglibatan murid serta memperkasa kemahiran pemikiran aras tinggi dan kompetensi abad ke-21. Antara hasil yang dicatat termasuk peningkatan 77% murid mendapat gred A dalam seni visual berbanding 29% sebelum modul dilaksanakan. Penglibatan aktif murid dalam aktiviti kolaboratif serta peningkatan tahap refleksi kendiri, kreativiti dan kemahiran komunikasi turut diperhatikan secara signifikan. Dapatan ini membuktikan bahawa integrasi seni ke dalam pendekatan STEAM bukan sahaja menyumbang kepada peningkatan prestasi akademik tetapi juga membina murid yang lebih holistik dan bersedia menghadapi cabaran masa depan. Modul ini wajar diperluas dalam sistem pendidikan kebangsaan sebagai pemacu kepada pembelajaran abad ke-21 yang inovatif dan relevan.
Copyright (c) 2025 Bileron Buruntong, Salbiah Kindoyop, Harozila Ramli , Rosli Sareya http://creativecommons.org/licenses/by-nc-sa/4.0
Horizon Didaktik dalam Naratif Animasi Upin & Ipin: Analisis Semiotik Peirce
Didaktisisme merangkumi nilai dan unsur pengajaran yang disampaikan dalam sesebuah karya sastera dengan tujuan membentuk pemahaman serta memurnikan tingkah laku masyarakat. Dalam konteks penulisan skrip, penerapan didaktisisme amat signifikan kerana mampu memupuk generasi muda agar lebih peka terhadap nilai moral dan etika yang berkait rapat dengan kehidupan seharian. Medium animasi yang sering dilihat sebagai bahan hiburan turut berperanan sebagai wahana pendidikan yang berkesan untuk menyampaikan mesej berunsur pengajaran. Kekurangan kajian mendalam mengenai elemen didaktisisme dalam animasi tempatan menjadi dorongan utama kepada pelaksanaan kajian ini. Makalah ini menganalisis secara rinci elemen didaktisisme yang terdapat dalam siri animasi Upin dan Ipin menerusi episod Aku Sebuah Buku menggunakan teori semiotik Peirce sebagai kerangka analisis utama. Pengaplikasian pendekatan kualitatif dilakukan melalui kaedah kepustakaan dan analisis tekstual selain merujuk kepada sumber dalam talian untuk menghuraikan makna simbolik yang berkaitan dengan elemen didaktik. Dapatan kajian menunjukkan episod Aku Sebuah Buku menampilkan pelbagai unsur pengajaran yang berasaskan bentuk puisi tradisional seperti pantun, syair, gurindam dan seloka. Simbol-simbol yang digunakan dalam bentuk naratif kesusasteraan ini dapat ditafsirkan secara jelas menerusi teori semiotik Peirce, sekali gus memperkukuh mesej didaktik yang ingin disampaikan kepada penonton. Kajian ini diharapkan dapat memperluas perbincangan berkaitan fungsi sastera dalam medium animasi serta membantu generasi muda menghargai nilai kesusasteraan dalam konteks perkembangan semasa.
Copyright (c) 2025 Mohd Saipuddin Suliman, Nur Liyana Masturah Zamri, Azean Idruwani Idrus, Mohamad Suhaizi Suhaimi, Aminnudin Saimon http://creativecommons.org/licenses/by-nc-sa/4.0
Impak Lirik Lagu Rakyat Melayu Terhadap Pelancongan di Terengganu
Kajian ini meneliti peranan lirik lagu rakyat Melayu dalam meningkatkan pembangunan pelancongan di Terengganu. Meskipun ianya sarat dengan nilai budaya, lagu rakyat semakin kurang diketahui oleh masyarakat. Kajian ini menggunakan pendekatan kaedah campuran, iaitu analisis kualitatif terhadap dua lirik lagu rakyat Melayu Terengganu, serta kajian kuantitatif menerusi soal selidik berstruktur kepada rakyat Malaysia yang berpotensi menjadi pelancong. Dapatan menunjukkan lirik lagu rakyat menonjolkan identiti dan tema budaya Terengganu seperti kepercayaan tradisional, cerita rakyat, dan warisan setempat. Pengetahuan terhadap lagu rakyat didapati dapat meningkatkan minat mengunjungi Terengganu dan penghargaan terhadap budaya tempatan. Kajian ini mencadangkan penggabungan elemen lagu rakyat dalam strategi pemasaran ,pelancongan sebagai satu usaha untuk memperkukuhkan negeri Terengganu sebagai destinasi pelancongan warisan serta memelihara warisan tidak ketara Malaysia.
Copyright (c) 2025 Nurul Syuhada Mohd Sharol , Nordiana Ab Jabar, Suraya Sukri, Chris Dickerson Thomas, Nurain Adha Normee Hadee http://creativecommons.org/licenses/by-nc-sa/4.0
Novel Taqdir Karya Rahman Haji Yusof : Antara Realiti, Jati Diri dan Imaginasi
Novel sering kali menjadi medan pentafsiran rencaman kehidupan manusia yang mencerminkan pengalaman hidup, realiti masyarakat dan imaginasi pengarang. Kajian ini menyorot dan meneroka unsur realiti, imaginasi dan jati diri yang ditonjolkan oleh pengarang, Rahman Haji Yusof dalam novel terkininya yang berjudul Taqdir. Penelitian ini berdasarkan analisis kandungan sebagai instrumen kajian yang berbentuk kualitatif sepenuhnya dengan memanfaatkan Teori Pengkaedahan Melayu. Menerusi Pendekatan Moral, Pendekatan Firasat dan Pendekatan Kemasyarakatan membuktikan bahawa Rahman Haji Yusof berupaya meletakkan unsur realiti, imaginasi dan jati diri dalam novel Taqdir sebagai penggerak penceritaan sehingga tercetusnya konflik dan membentuk klimaks. Hasil penelitian mendapati unsur-unsur ini digambarkan oleh pengarang sebagai simbol kepada konsep dan idea yang lebih besar untuk menyampaikan pemikiran dalam novelnya. Impak daripada penelitian ini, memperlihatkan keupayaan Rahman Haji Yusof melunaskan permasalahan yang timbul bagi memastikan khalayak pembaca benar-benar dapat memahami dan menikmati hasil karyanya berdasarkan Teori Pengkaedahan Melayu dengan hasil kesusasteraan Melayu yang lebih mencabar dan lebih luas rangkumannya.
Copyright (c) 2025 Rasidah Omar @ Abdul Aziz, Norazimah Zakaria http://creativecommons.org/licenses/by-nc-sa/4.0
Papakan Monginturu Tadau: Makna Simbolik Upacara Hari Ketujuh dalam Adat Kematian Kadazandusun
Penulisan ini meneliti makna simbolik dan nilai kemanusiaan dalam ritual Papakan Monginturu Tadau (memberi makan pada hari ketujuh kematian) masyarakat Kadazandusun di Kampung Toboh Laut, Keningau, Sabah. Ritual ini bukan sahaja berfungsi sebagai penghormatan terakhir kepada si mati, tetapi turut memperkukuh solidariti komuniti melalui amalan pantang larang, gotong-royong, dan penyertaan kolektif. Pendekatan kualitatif digunakan melalui temu bual mendalam, kajian etnografi, dan analisis lisan terhadap teks pesan yang diucapkan oleh ketua upacara. Hasil dapatan menunjukkan bahawa ritual ini memainkan peranan penting dalam mengekalkan nilai kekeluargaan, hubungan sosial, dan warisan budaya lisan masyarakat Kadazandusun. Amalan ini terus hidup dalam arus pemodenan sebagai falsafah hidup yang menegaskan keseimbangan antara manusia, roh, dan alam semesta.
Copyright (c) 2025 Constantine Walter , Norjietta Julita Taisin http://creativecommons.org/licenses/by-nc-sa/4.0
Analisis Tahap Penguasaan Tulisan Jawi dalam Kalangan Pelajar Ijazah Sarjana Muda Pendidikan Bahasa Melayu di Sebuah Universiti di Malaysia
Kajian ini dijalankan bagi menilai tahap penguasaan tulisan Jawi dalam kalangan pelajar Ijazah Sarjana Muda Pendidikan (ISMP) Bahasa Melayu di Universiti Pendidikan Sultan Idris. Reka bentuk kajian deskriptif kuantitatif digunakan melalui pengedaran soal selidik dalam talian kepada 80 orang responden. Instrumen kajian merangkumi beberapa bahagian yang menilai pengetahuan asas, kemahiran membaca dan menulis Jawi, serta kefahaman terhadap sejarah dan kepentingannya dalam Bahasa Melayu. Dapatan kajian menunjukkan bahawa tahap penguasaan tulisan Jawi dalam kalangan pelajar berada pada tahap memuaskan, dengan majoriti responden menunjukkan penguasaan tinggi dalam aspek asas seperti pengecaman huruf dan sebutan yang tepat. Walau bagaimanapun, kelemahan dikenal pasti dalam kemahiran menulis perkataan yang lebih kompleks, termasuk penggunaan akronim dalam Jawi. Selain itu, responden turut menunjukkan kesedaran yang tinggi terhadap peranan tulisan Jawi dalam memperkaya kosa kata Bahasa Melayu dan sokongan terhadap usaha pemartabatan Jawi melalui pelbagai program pendidikan. Kajian ini mencadangkan supaya intervensi yang lebih sistematik seperti bengkel, seminar, dan penyediaan bahan rujukan komprehensif dilaksanakan bagi memperkukuh penguasaan tulisan Jawi dalam kalangan bakal guru Bahasa Melayu.
Copyright (c) 2025 Mohd Zikri Ihsan Mohamad Zabhi, Ellya Natasha Mohd Fadzli http://creativecommons.org/licenses/by-nc-sa/4.0
Penggunaan Aplikasi Curipod dalam Pengajaran dan Pembelajaran Watak dan Perwatakan Cerpen Perspektif
Kemajuan teknologi maklumat dan komunikasi (TMK) telah merebak seiring dengan kemajuan dunia. Sehubungan itu bidang pendidikan turut mengambil peluang untuk memanfaatkan kemudahan teknologi maklumat dalam pengajaran dan pembelajaran di bilik darjah. Aplikasi Curipod merupakan sebuah bahan bantu mengajar digital yang digunakan semasa proses pengajaran dan pembelajaran di dalam bilik darjah. Tujuan penelitian ini dijalankan adalah bagi menjelaskan penggunaan Curipod dalam pengajaran dan pembelajaran watak dan perwatakan dalam cerpen Perspektif. Kaedah kajian yang digunakan ialah berbentuk kualitatif dengan reka bentuk kajian lapangan yang menumpukan kepada penggunaan aplikasi digital Curipod dalam pengajaran cerpen Perspektif daripada buku teks Kubentang Sehelai Peta. Data dikumpul melalui analisis dokumen menggunakan kaedah kepustakaan dan senarai semak sebagai instrumen kajian. Sebanyak lima artikel dianalisis sebagai sumber sokongan. Hasil kajian menunjukkan aplikasi Curipod sesuai untuk digunakan semasa proses pengajaran dan pembelajaran di dalam kelas kerana bersifat interaktif dan kolaboratif. Rekaan permainan digital Curipod menggabungkan elemen multimedia, iaitu imej dan audio bagi merangsang murid untuk menjalani pembelajaran yang lebih bermakna dan menyeronokkan. Kesimpulannya, integrasi Curipod dalam pengajaran sastera mampu meningkatkan penglibatan aktif murid, memperkukuh pemahaman terhadap teks sastera dan menyokong pendekatan pembelajaran abad ke-21. Implikasinya, kajian ini dapat dijadikan panduan oleh guru dalam merancang strategi pengajaran yang lebih kreatif serta membuka ruang kepada penyelidik untuk meneroka lebih lanjut keberkesanan teknologi digital dalam konteks pendidikan bahasa dan sastera.
Copyright (c) 2025 Alyani Nasuha Othman, Rohayati Junaidi http://creativecommons.org/licenses/by-nc-sa/4.0
Hegemoni Sosiobudaya dalam Novel Tenggelamnya Kapal Van Der Wijck karya Buya Hamka
Kajian ini bertujuan meneliti manifestasi hegemoni sosiobudaya dalam novel Tenggelamnya Kapal Van Der Wijck (TKVDW) karya Buya Hamka dengan memberi fokus kepada peranan adat Minangkabau khususnya Adat Perpatih sebagai sistem kuasa yang mengawal nasib dan kebahagiaan individu. Persoalan bagaimana adat yang sepatutnya berfungsi sebagai panduan hidup telah diangkat menjadi kuasa mutlak sehingga menindas hak individu, seperti yang dialami oleh Zainuddin yang ditolak sebagai calon suami kerana statusnya “tidak bersuku” dan Hayati yang terpaksa tunduk kepada keputusan mamak walaupun bercanggah dengan kehendak peribadi. Kajian ini menggunakan pendekatan kualitatif dengan kaedah analisis teks dan analisis kandungan terhadap edisi novel TKVDW terbitan PTS Publications & Distributors Sdn. Bhd. disokong oleh sorotan literatur berkaitan Teori Hegemoni Antonio Gramsci, budaya Minangkabau dan kajian terdahulu. Kerangka hegemoni Gramsci diaplikasikan untuk memahami bagaimana dominasi ideologi adat ditonjolkan melalui institusi keluarga, struktur kekerabatan matrilineal, autoriti mamak dan amalan musyawarah sehingga diterima sebagai akal budi bersama. Dapatan kajian menunjukkan bahawa adat berfungsi sebagai ideologi hegemoni yang menentukan “siapa layak” dan “siapa tidak layak” dalam ruang sosial khususnya dalam institusi perkahwinan dan identiti suku. Kesimpulannya, novel TKVDW bukan sekadar kisah cinta tragis tetapi sebuah teks kritik sosial yang memperlihatkan bagaimana hegemoni budaya diamalkan secara halus dan menyeru pembaca menilai semula hubungan antara adat, keadilan dan kemanusiaan.
Copyright (c) 2025 Fathin Noor Ain Ramli, Azhar Wahid http://creativecommons.org/licenses/by-nc-sa/4.0
The Concept of Good Governance in Kitab Kumpulan Ringkas Berbetulan Lekas: A Textual Analysis
Good governance is a foundational element in the administration of a state, and it must be well understood by rulers, nobles, and those entrusted with leadership responsibilities. This principle is closely tied to the broader objective of achieving Maqasid al-Shariah, particularly in the domains of justice and the harmonization of relationships between the monarch, his ministers, and the rakyat (common people). This article critically examines the concept of governance as articulated by Raja Haji Ali Kelana in the classical Malay manuscript Kitab Kumpulan Ringkas Berbetulan Lekas (KKRBL) as the last known political treatise in the corpus of traditional Malay literature. The study adopts a qualitative textual analysis method, focusing on the ethical and philosophical dimensions of governance embedded in the KKRBL. The findings reveal three principal ideas. First, the state is analogized to the human body, in which every organ or component must function effectively to ensure the overall well-being of the whole. Second, the manuscript highlights the critical role of leaders in fostering justice, stability, and prosperity. Third, it underscores the significance of religion and historical consciousness as guiding frameworks in determining the trajectory of national leadership. This study aims to reassess and foreground Raja Haji Ali Kelana’s contribution to Malay political thought and proposes that the insights from KKRBL can serve as a moral and intellectual reference for contemporary and future leadership.
Kitab Kumpulan Ringkas Berbetulan Lekas.
Copyright (c) 2025 Azman Yusof, Mariati Mohd Salleh, Amran Muhammad, Rahimin Affandi Abdul Rahim http://creativecommons.org/licenses/by-nc-sa/4.0
Keberkesanan Teknik Membaca SQ3R untuk Mengoptimumkan Kemahiran Membaca dalam kalangan murid tahun enam di SJKC Chung Hwa Kuala Lipis
Kajian ini menilai keberkesanan teknik membaca SQ3R dalam meningkatkan kemahiran membaca serta prestasi akademik murid Bahasa Melayu di SJKC Chung Hwa, Kuala Lipis, Pahang. Reka bentuk kuantitatif dilaksanakan melalui soal selidik berstruktur yang terdiri daripada tiga bahagian utama: maklumat latar belakang responden, persepsi terhadap teknik membaca SQ3R, dan kesannya terhadap pencapaian peperiksaan. Sampel kajian melibatkan 100 murid yang dipilih secara rawak. Data dianalisis menggunakan perisian SPSS melalui kaedah statistik deskriptif serta inferensial. Hasil kajian menunjukkan peningkatan signifikan dalam pemahaman teks dan skor peperiksaan selepas pelaksanaan teknik SQ3R (p<0.05). Maklum balas responden turut mencerminkan peningkatan minat dan keyakinan dalam pembelajaran. Implikasi kajian mencadangkan potensi penerapan SQ3R sebagai pendekatan pedagogi inovatif dalam pengajaran Bahasa Melayu. Kajian ini juga memberikan asas bagi penambahbaikan latihan guru, pembangunan modul pembelajaran, serta pengukuhan kurikulum sekolah rendah.
Copyright (c) 2025 Lim Peng Ang, Mohd Zikri Ihsan Mohamad Zbhi http://creativecommons.org/licenses/by-nc-sa/4.0
Kesesuaian Prinsip Realisme dengan Cara Hidup Masyarakat Melayu-Islam Kontemporari
Pengaplikasian aliran Barat dalam kegiatan kesusasteraan di Malaysia telah menimbulkan banyak perdebatan sehingga mencetuskan polemik sastera yang tidak berkesudahan sehingga kini. Sebagai satu daripada aliran Barat, realisme turut terkesan dengan polemik ini apabila dikatakan tidak sesuai dan gagal menepati konteks masyarakat tempatan khususnya dalam aspek cara hidup masyarakat Melayu-Islam kerana statusnya sebagai produk yang terhasil daripada konteks kehidupan yang sangat berbeza terutamanya dari segi agama, budaya, dan nilai kehidupan. Justeru, kajian ini dilaksanakan dengan tujuan untuk memperincikan pengaplikasian prinsip realisme bagi mengemukakan bukti kesesuaiannya dengan cara hidup masyarakat Melayu-Islam kontemporari berdasarkan novel-novel mutakhir Sasterawan Negara Rahman Shaari. Kajian ini berbentuk kualitatif menggunakan kaedah analisis kandungan berlandaskan prinsip-prinsip realisme Lukacs (1963, 1978, 1989, 1990) terhadap tema sosial dalam novel-novel mutakhir Sasterawan Negara Rahman Shaari iaitu novel Pernikahan di Lubuk Hantu (2008), Semoga Molek (2012) dan Cengkaman Hasrat (2015). Kaedah kepustakaan turut digunakan untuk mengenal pasti hubungan karya-karya yang dikaji dengan realiti cara hidup masyarakat Melayu-Islam kontemporari bagi menjelaskan kesesuaian aliran realisme dengan cara hidup masyarakat Melayu-Islam. Dapatan kajian ini menunjukkan pengaplikasian aliran ini tidak menampilkan sebarang percanggahan dan didapati bersesuaian dengan cara hidup masyarakat Melayu-Islam malahan turut menunjukkan impaknya ke arah memajukan masyarakat. Kesimpulannya, dapatan kajian ini dapat menjadi sampel bagi membuktikan kesesuaian aliran realisme dengan konteks kehidupan masyarakat Melayu-Islam masa kini di samping dapat menjadi hujah tentang kebolehaplikasian aliran ini dalam kegiatan kesusasteraan di Malaysia.
Copyright (c) 2025 Mary Fatimah Subet, Asyraff Jamin http://creativecommons.org/licenses/by-nc-sa/4.0
Pemerkasaan Pendekatan Pengurusan Sastera dalam Kritikan Sastera Melayu di Malaysia
Pendekatan pengurusan merupakan satu inovasi dalam wacana kritikan sastera Melayu yang masih baharu dan belum diterokai secara meluas oleh para pengkritik sastera tempatan. Melalui penerapan prinsip-prinsip ini, pengurusan sastera dilihat bukan sekadar satu pendekatan teknikal, tetapi turut membawa nilai tambah terhadap keupayaan pengkritik dalam menghasilkan penilaian yang lebih objektif, sistematik dan berlandaskan konsep organisasi yang tersusun. Kertas kerja ini menumpukan perhatian kepada aspek pengorganisasian sebagai salah satu prinsip penting, dengan menjadikan novel Srengenge karya Shahnon Ahmad sebagai kes kajian utama. Kajian ini adalah merupakan kajian kualitatif yang menfokuskan kepada kajian teks dan kajian kepustakaan. Prinsip pengurusan kedua iaitu prinsip pengorganisasian telah diaplikasikan bagi melihat meneliti keberkesanan prinsip pengorganisasian dalam mencorak tindakan kolektif masyarakat kampung di kaki Bukit Srengenge, serta keberhasilan naratif dalam menyampaikan mesej keusahawanan dan pengurusan sosial. Penilaian juga dibuat terhadap bagaimana prinsip tersebut memberi impak terhadap keberhasilan plot dan struktur naratif novel berkenaan. Hasil analisis menunjukkan bahawa nilai-nilai keusahawanan dan semangat kolektif masyarakat kampung telah ditampilkan melalui amalan pengorganisasian secara tidak langsung dalam karya tersebut. Pendekatan ini membantu mengenal pasti bagaimana struktur sosial dan peranan kepemimpinan dalam teks dapat dianalisis dari sudut pandang pengurusan moden. Tuntasnya, bidang pengurusan mampu menjadikan kritikan sastera Melayu dapat diperkasakan menerusi metodologi yang bersifat saintifik, sistematik, dan praktikal. Ia bukan sahaja membuka ruang kepada perkembangan pemikiran baharu dalam bidang sastera, tetapi turut menyumbang kepada pembentukan gagasan kritikan yang berupaya memberi impak lebih luas terhadap pembangunan intelektual, pendidikan dan tamadun bangsa. Pendekatan ini selari dengan keperluan generasi kini yang semakin cenderung kepada pemikiran berasaskan sistem, organisasi dan keberkesanan serta satu tuntutan baharu dalam era modenisasi dan teknologi.
Copyright (c) 2025 Azhar Wahid, Fathin Noor Ain Ramli http://creativecommons.org/licenses/by-nc-sa/4.0
Pemilihan bahasa siswa sekolah dasar pada masyarakat multibahasa dalam ranah keluarga
Penelitian ini bertujuan untuk mengidentifikasi pola pemilihan bahasa siswa SD dalam ranah keluarga di Kota Sorong, Papua Barat Daya. Metode yang digunakan adalah metode kualitatif dan kuantitatif yang didasarkan pada pertanyaan terstruktur dalam kuesioner. Data kualitatif dikumpulkan melalui wawancara selama pengisian kuesioner. Teknik pengumpulan data melalui kuesioner dan wawancara sebagai alat pengumpul data utama. Teknik Pengolahan data dan analisis data dilakukan berdasarkan kecenderungan data tentang pola pemilihan bahasa pada siswa SD dalam ranah keluarga. Berdasarkan hasil analisis data ditemukan 33 etnis yang merupakan daerah asal Ibu dan Bapak siswa SD. Sementara itu, vitalitas bahasa daerah berdasarkan pola pemilihan bahasa siswa SD dalam ranah keluarga melemah dan cenderung menurun karena bahasa Indonesia (BI) dan bahasa Campuran (BC) adalah bahasa yang sering digunakan siswa SD ketika berbicara dengan orang tua dan Paman/Bibi di rumah. Fenomena ini menunjukkan bahwa masih banyak sikap orang tua yang kurang peduli mengajarkan bahasa daerah etnisnya sendiri dan tidak mewariskannya kepada anak-anaknya sejak dini. Penelitian ini berkontribusi nyata terhadap upaya revitalisasi bahasa daerah di Papua Barat Daya, dengan fokus pada peningkatan kesadaran dan praktik berbahasa daerah yang mendukung keberlanjutan kekayaan budaya lokal. Upaya ini bukan hanya tentang mempertahankan bahasa daerah, melainkan juga mempromosikan harmoni multietnis di masyarakat Kota Sorong yang multietnis.
Copyright (c) 2024 Mohamad Rizal Taryono, Wulanda Tambunan http://creativecommons.org/licenses/by-nc-sa/4.0
Modaliti Aspek dalam Teks Perutusan Khas Perintah Kawalan Pergerakan semasa Wabak Covid-19
Penularan wabak Covid-19 telah mendorong kerajaan Malaysia untuk melaksanakan Perintah Kawalan Pergerakan yang diumumkan melalui teks perutusan khas oleh Perdana Menteri. Dalam wacana politik sebegini, bahasa yang digunakan tidak bersifat neutral, sebaliknya berperanan sebagai alat retorik yang membentuk persepsi, memobilisasi emosi kolektif dan memperkukuh legitimasi kuasa. Oleh itu, kajian ini bertujuan mengenal pasti jenis modaliti aspek yang digunakan serta menghuraikan rasional penggunaannya dalam sembilan teks perutusan khas Perintah Kawalan Pergerakan yang disampaikan antara Mac 2020 hingga Januari 2021. Kajian ini menggunakan pendekatan kuantitatif dan kualitatif. Kajian ini turut memanfaatkan teori analisis wacana kritis Fairclough (2013) dengan fokus pada dimensi ciri-ciri tekstual, khususnya aspek nahu modaliti. Sebanyak 361 penggunaan modaliti aspek telah dikenal pasti, merangkumi lima jenis iaitu ‘akan’, ‘telah’, ‘masih’, ‘sedang’, dan ‘terus’. Hasil analisis menunjukkan modaliti ‘akan’ (41.00%) dan ‘telah’ (34.63%) paling banyak digunakan. Modaliti ‘akan’ digunakan untuk menggambarkan komitmen masa depan, penyusunan strategi dan janji kerajaan, manakala modaliti ‘telah’ menunjukkan pencapaian serta tindakan yang telah dilaksanakan oleh kerajaan. Modaliti ‘masih’, ‘sedang’, dan ‘terus’ pula menggambarkan keberlangsungan usaha dan tindakan kerajaan. Kajian ini membuktikan bahawa penggunaan modaliti aspek dalam teks perutusan khas berfungsi sebagai strategi wacana yang dirancang untuk membina citra kepemimpinan, meredakan ketidakstabilan sosial, dan mengukuhkan hegemoni politik dalam situasi krisis. Dapatan ini memberikan implikasi penting terhadap kefahaman tentang peranan bahasa dalam pembentukan wacana kuasa dan ideologi dalam komunikasi kerajaan sewaktu krisis kesihatan global.
Copyright (c) 2025 Muhammad Faizul Abd Hamid, Muhammad Zaid Daud http://creativecommons.org/licenses/by-nc-sa/4.0
Makna Kerohanian dalam puisi Gitanjali oleh Rabindranath Tagore
Makalah ini memfokuskan unsur-unsur mistik yang terdapat dalam puisi Gitanjali oleh Rabindranath Tagore. Beliau merakamkan pengalaman kerohaniannya dalam puisi ini untuk bertemu dengan Tuhan. Pada asalnya, puisi ini ditulis dalam bahasa Bengali kemudian diterjemahkan ke dalam bahasa Inggeris dan Melayu. Makalah ini akan mengguna pakai teks Gitanjali versi bahasa Melayu yang diterjemahkan oleh A. Latiff Mohidin. Tujuan utama kajian ini dijalankan adalah untuk menganalisis hubungan kerohanian antara manusia dengan Tuhan. Perhubungan ini akan dirungkai menerusi sebuah teori yang mampu memberi tafsiran terhadap makna-makna kerohanian yang terdapat dalam puisi tersebut. Justeru makalah ini akan mengaplikasikan aliran hermeneutika atau teori interpretasi untuk menganalisis puisi Gitanjali dari sudut representasi makna. Dengan kata lain, teori ini merupakan suatu aliran falsafah yang boleh menafsir sesuatu naskhah berdasarkan penelitian dan uji kaji. Hasil daripada analisis kajian, didapati bahawa pengalaman kerohanian Tagore terbahagi kepada empat fasa (1) pencarian Tuhan, (2) pertemuan dengan Tuhan, (3) penyatuan dengan Tuhan dan (4) perpisahan dengan Tuhan. Diharapkan agar makalah ini dapat dijadikan panduan dan rujukan kepada para sarjana lain untuk meneliti makna kerohanian puisi ini dengan lebih mendalam lagi. Sehubungan dengan itu, kajian ini dapat menambah pengetahuan tentang pengaplikasian teori interpretasi terhadap karya sastera terutama puisi.
Copyright (c) 2025 Aqhari Isa http://creativecommons.org/licenses/by-nc-sa/4.0
Pencerobohan penjajah: Satu pendekatan Tematik dalam Babad Tanah Jawa dan Arus Balik
Makalah ini memberi tumpuan terhadap isu pencerobohan penjajah di Tanah Jawa yang terdapat dalam Babad Tanah Jawa dan Arus Balik. Babad Tanah Jawa ialah sebuah buku klasik hasil sastera Jawa yang asalnya bernama Babad Tanah Djawi. Teks ini mula disunting pada tahun 1884 namun pengkaji dalam makalah ini akan menggguna pakai versi yang disunting oleh M. Ramlan, 1975. Arus Balik pula merupakan sebuah novel yang ditulis oleh Pramoedya Ananta Toer pada tahun 1995. Novel ini merupakan sebuah epik pasca-kejayaan Nusantara sebagai kesatuan dan kekuatan Maritim pada awal abad ke-16. Tujuan makalah ini ditulis adalah untuk membandingkan kedua-dua buah teks tersebut dari sudut latar kemasukan penjajah ke Tanah Jawa berlandaskan pendekatan tematik. Pendekatan tematik ialah satu kaedah membandingkan antara sebuah karya sastera dengan sebuah atau sekelompok karya sastera lain berasaskan subjek atau unsur naratif yang pusat atau dominan. Hasil penelitian mendapati bahawa tiga faktor utama yang menjadi punca kemasukan penjajah Barat di Tanah Jawa; pertama sikap dan kepercayaan kuno, kedua perang saudara dan ketiga berkomplot dengan penjajah. Ketiga-tiga faktor ini telah memperlihatkan tema kekuasaan dan kerakusan pemimpin, peperangan dan pengkhianatan oleh bangsa Jawa itu sendiri. Akhirnya didapati bahawa isu pencerobohan penjajah dalam teks Babad Tanah Jawa bersifat setempat namun Pram dalam Arus Balik melihat isu tersebut dalam konteks yang lebih luas.
Copyright (c) 2024 Aqhari Isa http://creativecommons.org/licenses/by-nc-sa/4.0
Pengetahuan dan sikap pelajar tingkatan empat berkenaan video pornografi di internet
Ketagihan terhadap pornografi di kalangan remaja kini berkait rapat dengan kemajuan serta perubahan dalam gaya hidup masyarakat. Fenomena ini disebabkan oleh kemajuan teknologi yang memudahkan akses kepada bahan pornografi, terutamanya dalam bentuk digital, dengan cara yang cepat dan tanpa halangan. Selain itu, peningkatan dalam pendidikan dan pendedahan terhadap teknologi telah menyebabkan remaja lebih bebas menggunakan Internet, sehingga ada yang secara sengaja mengakses kandungan pornografi tanpa rasa tanggungjawab. Oleh itu, kajian kuantitatif ini bertujuan untuk menilai tahap pengetahuan dan sikap pelajar tingkatan empat terhadap video pornografi di Internet, berdasarkan data yang dikumpulkan daripada 169 pelajar di sebuah sekolah menengah di daerah Nilai, Negeri Sembilan. Hasil kajian menunjukkan bahawa tahap pengetahuan dan sikap pelajar berada pada tahap yang tinggi, dengan purata skor masing-masing adalah 3.24 dan 3.45. Analisis ujian-t menunjukkan bahawa pelajar perempuan mempunyai sikap moral yang lebih baik berbanding pelajar lelaki (nilai t = -6.55, P = 0.00, P<0.05). Tambahan pula, analisis ujian korelasi Pearson menunjukkan tiada hubungan signifikan antara pengetahuan dan sikap pelajar terhadap video pornografi di Internet (r = 0.143, P = 0.071, P>0.05).Kesan pornografi tidak terhad kepada aspek fizikal atau tingkah laku individu; ia juga memberi impak yang mendalam terhadap perkembangan sahsiah remaja, khususnya dari segi aspek rohani mereka. Oleh itu, adalah penting bagi semua pihak untuk bekerjasama dalam menangani isu ketagihan pornografi dalam kalangan remaja agar mereka tidak terus terjebak dalam dunia digital tanpa batasan ini.
Copyright (c) 2024 Syahirah Bt Rosli, Mohd Edyazuan Azni, Nor Zaitulakmar Bt Muda @A Ghani, Mohd Isa Hamzah http://creativecommons.org/licenses/by-nc-sa/4.0
Analisis kepengarangan Mana Sikana dalam kumpulan cerpen Cinta Junjungan
Kajian ini difokuskan pada analisis kepengarangan Mana Sikana dalam kumpulan cerpen “Cinta Junjungan”. Objektifnya adalah untuk meneliti kehadiran subjek dan persoalan dalam karya tersebut serta menghuraikan perlanggaran yang mungkin terdapat dalam cerpen-cerpen tersebut. Teori Teksdealisme telah diaplikasikan, iaitu prinsip kehadiran dan pelanggaran telah diberikan tumpuan. Reka bentuk kajian kualitatif dengan kaedah kepustakaan dan analisis kandungan telah digunakan. Dapatan kajian menunjukkan bahawa Mana Sikana menggunakan pelbagai sumber untuk menghasilkan cerpen-cerpen berikut, termasuk pengalaman peribadi, penyelidikan, pembacaan, persekitaran, penglihatan, pendengaran dan latar belakang pekerjaan. Subjek-subjek yang diutarakan dalam cerpen-cerpen tersebut termasuklah isu keagamaan, patriotisme, sejarah dan politik. Ini menunjukkan bahawa pengarang berusaha untuk menyampaikan pelbagai isu yang relevan dan penting dalam masyarakat. Selain itu, kajian juga mengenal pasti adanya perlanggaran dalam cerpen-cerpen tersebut dari segi subjek dan persoalan. Ini menunjukkan bahawa pengarang tidak hanya mematuhi norma-norma sastera yang konvensional, tetapi juga mencabar batasan-batasan tersebut untuk membawa pengalaman baru kepada pembaca. Implikasi kajian ini sangat relevan dalam memahami kepengarangann Mana Sikana dalam aspek kehadiran dan perlanggaran. Hal ini juga mendorong khalayak untuk membuat pemilihan karya-karya yang berkualiti tinggi dan memotivasikan pengarang supaya terus meraih tahap keunggulan dalam penghasilan karya-karya.
Copyright (c) 2024 Khatijah Mohd Rahim , Norazimah Zakaria http://creativecommons.org/licenses/by-nc-sa/4.0
Konflik masyarakat dalam adaptasi drama Ayahanda berdasarkan Teori Konflik Max Weber
Pengadaptasian teks sastera ke dalam bentuk layar perak seperti filem atau drama bersiri merupakan salah satu kaedah yang berkesan dalam memberi pemahaman kepada masyarakat terhadap sesuatu karya teks sastera. Namun begitu, timbul beberapa permasalahan kajian yang membuatkan kajian ini dijalankan seperti konflik agama yang melanda masyarakat, konflik dalam ahli keluarga disebabkan keegoan diri dan kurangnya pengadpatasian karya sastera berkualiti ke bentuk layar perak. Oleh hal yang demikian, kajian ini memfokuskan kepada mengenal pasti konflik masyarakat yang ditampilkan dalam drama dan novel Ayahanda t berdasarkan Teori Konflik yang dikembangkan oleh Max Weber pada tahun 1905. Seterusnya, reka bentuk kajian ini menggunakan kualitatif deskriptif dengan menggunakan beberapa kaedah seperti kaedah kepustakaan dan carian internet berserta menggunakan analisis teks dan analisis kandungan filem untuk mengumpul dan menganalisis data. Hasil dapatan kajian membuktikan terdapat pelbagai konflik masyarakat yang timbul dalam drama dan novel Ayahanda dan pengkaji telah membahagikan konflik-konflik tersebut kepada empat kategori iaitu konflik politik, konflik ekonomi, konflik sosial dan konflik agama. Oleh itu, sesebuah teks sastera amat penting untuk diadaptasi ke dalam bentuk layar perak agar memberi pemahaman yang jelas kepada masyarakat.
Copyright (c) 2025 Wahidurafie Jafar, Nurul Tasha Zuraimi, Nur Aisyah Roslee, Nurin Nadhirah Ahmad Zaki, Sudirman Kiffli http://creativecommons.org/licenses/by-nc-sa/4.0
Kepengarangan Muzaf Ahmad dalam karya sastera menerusi kumpulan puisi: Sepasang sayap di bahu
Keunggulan kepengarangan Muzaf Ahmad dilihat menerusi karyanya iaitu Kumpulan Puisi Sepasang Sayap di Bahu. Karya ini terhasil daripada pengalamannya ketika pengembaraan di Eropah dengan menunjukkan kepelbagaian kisah dan pemikiran yang berbeza dalam penulisan puisi. Kajian ini memilih kaedah penyelidikan kepustakaan dan kualitatif dengan melakukan analisis kandungan terhadap teks-teks puisi yang terpilih. Sehubungan itu, penyelidikan ini akan memperlihatkan pengenalpastian terhadap konsep kepengarangan Muzaf Ahmad disamping membincangkan perkembangan pemikiran dalam penulisan idea berdasarkan puisi-puisi yang terpilih. Dengan itu, kajian ini berlandaskan penggunaan teori Teksdealisme dengan memberi penekanan kepada prinsip kehadiran dan prinsip pengukuhan bagi membolehkan nilai keunggulan kepengarangan jelas dihayati menerusi karya yang terpilih. Oleh itu, jelaslah bahawa penelitian ini dapat menilai tahap keunggulan kepengarangan Muzaf Ahmad sebagai keutamaan bagi menghasilkan sebuah karya sastera yang mampu membuka minda khalayak untuk memenuhi keperluan tanggungjawab dalam perihal isu semasa dalam pelbagai perspektif.
Copyright (c) 2024 Nurin Nadhirah Zaki, Nur Aisyah Roslee, Nurul Tasha Zuraimi, Wahidurafie Jafar, Nordiana Ab Jabar http://creativecommons.org/licenses/by-nc-sa/4.0
Mahasiswa, Slanga, Pembentangan Kumpulan Berbahasa Melayu dan Pragmatik (Teori Relevans)
Umur mahasiswa universiti teknikal di Malaysia rata-ratanya bermula dari 19 sehingga 24 tahun. Mahasiswa ini terdiri daripada pelajar yang mendaftar di peringkat pengajian diploma dan ijazah sarjana muda. Maka, objektif kajian ini adalah untuk mengenal pasti pandangan mahasiswa universiti teknikal mengenai penggunaan slanga dalam pembentangan kumpulan berbahasa Melayu, menganalisis impak penggunaan slanga dalam pembentangan tersebut serta merumuskan cadangan dan langkah bagi mahasiswa universiti teknikal dalam menggunakan slanga dalam pembentangan tugasan kumpulan berbahasa Melayu. Perbincangan kajian ini turut mengaplikasikan pendekatan pragmatik, iaitu Teori Relevans (Sperber & Wilson, 1986). Dari sudut metodologi, kajian ini berbentuk kuantitatif dengan reka bentuk tinjauan silang dan borang soal selidik yang menggunakan skala Likert dari 1 hingga 5 dan pilihan jawapan “ya” atau “tidak”. Populasi dan sampel terdiri daripada mahasiswa Universiti Teknikal Malaysia Melaka (UTeM), dengan pilihan responden dipilih secara rawak, melibatkan jumlah keseluruhan 510 mahasiswa. Data dikumpul secara dalam talian melalui platform “Google Forms” dan dianalisis menggunakan statistik deskriptif. Hasil kajian mendapati, majoriti responden bersetuju bahawa slanga sering digunakan oleh mahasiswa Universiti Teknikal Malaysia Melaka (UTeM) dalam pembentangan berbahasa Melayu. Mereka percaya penggunaan slanga boleh mempengaruhi pemahaman audiens serta memberi impak positif kepada gaya dan keberkesanan pembentangan. Responden juga menekankan bahawa, pensyarah perlu memberi perhatian serius terhadap penggunaan slanga dalam pembentangan kumpulan dalam bahasa Melayu. Kesimpulannya, menurut Teori Relevans (Sperber & Wilson, 1986), penggunaan slanga memudahkan komunikasi dengan mengurangkan usaha pemprosesan pendengar. Namun begitu, dalam konteks akademik, penggunaan bahasa formal tanpa slanga lebih relevan kerana mengurangkan risiko salah faham dan memastikan kejelasan maklumat.
Copyright (c) 2024 Muhammad Zaid Daud, Mohamad Fahkri Aiman Yasir, Aqil Danial Emran, Amir Haziq Nordin, Muhammad Zahirul Ikhwan Abdul Halim, Noor Hanisha Jasni, Erwan Ismail, Shahrulanuar Mohamed, Nur Farain Ali, Al Amin Mohamed Sultan, Mary Fatimah Subet http://creativecommons.org/licenses/by-nc-sa/4.0
Model Praktis Studio Seramik dalam Pembentukan Kreativiti Artistik berasaskan Tanah Liat Alternatif
Kajian ini bertujuan untuk membuktikan tahap kejayaan model praktis studio seramik dalam pembentukan kreativiti artistik berasaskan tanah liat alternatif. Kejayaan ini menfokuskan kepada pengaplikasian penggunaan tanah liat alternatif terhadap penghasilan karya seni kreatif seramik dengan mengaplikasikan teknik kemahiran tangan. Pengaplikasian ini dilihat daripada soal selidik, pemerhatian dan analisis yang dilakukan sepanjang tempoh kajian dijalankan bagi mewujudkan aura dan minat untuk berkarya. Hasil kajian ini berlandaskan eksperimentasi bersandarkan model praktis studio seramik dalam pembentukan kreativiti artistik terhadap penghasilan karya seni kreatif melalui bimbingan dan dorongan. Terdapat 5 aspek utama iaitu eksplorasi, praktis,aplikasi,teknik dan produk yang perlu dilalui. Hasil dapatan kajian menunjukan kejayaan penghasilan karya seni kreatif berbentuk karya seramik dari segi reka corak dan penggunaan glazing yang menimbulkan nilai estetika terhadap kesan yang diaplikasikan. Impak yang menarik terhadap penggunaan teknik kemahiran tangan juga dapat dikembangkan secara meluas. Kejayaan terhadap pengaplikasian penghasilan karya seramik berbentuk abstrak dan surealisme dapat dihasilkan secara khusus. Kejayaan ini dapat dikembangkan ke peringkat yang lebih meluas agar pihak tertentu memandang serta menjadikan sebagai salah satu prosedur khusus untuk membangunkan bakat seseorang itu kearah yang kreatif dan berdaya saing menjelang 2030.
Copyright (c) 2024 Muhammad Safwan Mohd Shariff , Harozila Ramli, Ahmad Akmal Haziq Hanafi http://creativecommons.org/licenses/by-nc-sa/4.0
Pembinaan Kit Pembelajaran terhadap Pendekatan dan Pentaksiran Menerusi Inovasi Pembelajaran dan Pengajaran (PDP)
Kajian ini dijalankan bagi tujuan mencadangkan pembangunan pembinaan kit pembelajaran terhadap pendekatan dan pentaksiran menerusi inovasi pembelajaran dan pengajaran (PDP) di peringkat persekolahan. Hal ini bertujuan untuk memastikan dalam konteks pendidikan seni visual, pengetahuan mengenai budaya terdiri daripada budaya tradisional dan kontemporari dengan menekankan kepada aspek-aspek secara kolektif berkaitan strategi dan kaedah penyampaian, bahan bantu mengajar dan pentaksiran bagi meningkatkan penyampaian PdP di tahap pengajaran dan pendidikan. Khususnya, ia bertujuan membangunkan pemahaman dan penghargaan pelajar terhadap budaya masyarakat dan meningkatkan kesedaran silang budaya mereka melalui pendekatan pembelajaran berdasarkan projek. pendekatan yang digunakan adalah konstruktivisme, kontekstual, projek dan PdL Guru boleh menggunakan KIT sebagai bahan pembelajaran, rujukan dan aktiviti kumpulan KIT ini menggunakan warna untuk menjelaskan tentang Standard kandungan mengetahui hala tuju motivasi & isu atau permasalahan utama yang menggerakkan pemikiran dan reka bentuk semula dengan menjelaskan juga bagaimana pengajaran konstruktif dilakukan. Selian itu, pendekatan & keunikan Inovasi yang ditekankan dalam hasil dapatan yang dibina. Keterlibatan pelajar dalam mendapatkan pengalaman pembelajaran bermakna. impak utama projek ke atas pencapaian pembelajaran pelajar terhadap KIT pembinaan yang dibangunkan.
Copyright (c) 2023 Amir Hashim, Nor Syazwani Mat Salleh, Harley Abd Arif http://creativecommons.org/licenses/by-nc-sa/4.0
Pendidikan Estetika dalam Penciptaan Karya berdasarkan Model Proses Kreatif Teksnaluri dalam Antologi Kuingin Berterima Kasih
Kajian ini dilaksanakan untuk menghuraikan fungsi pendidikan estetika dalam penciptaan karya berdasarkan buku Antologi Kuingin Berterima Kasih serta menganalisis aspek naluri yang terdapat dalam Antologi Kuingin Berterima Kasih berdasarkan Model Proses Kreatif Teksnaluri. Kajian secara kualitatif dengan menggunakan kaedah kepustakaan dan kaedah kajian teks ini menganalisis sebanyak 11 karya yang terkumpul dalam buku Antologi Kuingin Berterima Kasih dengan menggunakan Model Proses Kreatif Teksnaluri. Model ini dibangunkan sebagai sebuah kerangka konsep bagi memperjelaskan pengaruh elemen naluri dalam penciptaan sesebuah karya. Terdapat tujuh naluri yang menjadi teras untuk memahami peranan naluri iaitu Naluri Kerohanian, Naluri Kemanusiaan, Naluri Kemasyarakatan, Naluri Keindividualan, Naluri Keintelektualan, Naluri Kealaman dan Naluri Keindahan. Hasil kajian yang dijalankan terhadap fungsi Pendidikan Estetika dalam penciptaan karya berdasarkan buku Antologi Kuingin Berterima Kasih mendapati terdapat 3 fungsi utama yang telah dihuraikan. Elemen naluri yang paling dominan ditemui ialah Naluri Kemasyarakatan. Naluri Kemasyarakatan hadir dalam 5 buah karya, Naluri Kerohanian (4), Naluri Kemanusiaan (4), Naluri Keindividualan (2), Naluri Keintelektualan (2), Naluri Kealaman (3) dan Naluri Keindahan sebanyak 4 karya. Kajian ini mencadangkan Model Proses Kreatif Teksnaluri digunakan dalam kajian-kajian yang berkaitan proses kreatif dan kepengarangan dalam penciptaan karya ke atas penulis lain. Kata Kunci : Pendidikan Estetika, Teksnaluri, Model Proses Kreatif Teksnaluri, penciptaan karya
Copyright (c) 2024 Nur Amira Mohd , Ghazali Din http://creativecommons.org/licenses/by-nc-sa/4.0
Pendidikan Sekolah Inggeris Anak-Anak Orang Melayu di Kelantan 1909 Hingga 1957
Sebelum kedatangan kolonial British di Tanah Melayu, masyarakat Melayu telah mempunyai corak pendidikan tersendiri iaitu pendidikan asas agama dan Al-Quran keutamaan kepada ilmu akhirat dan berpegang kepada tauhid serta mendahulukan keagamaan. Dipercayai pendidikan Islam di Kelantan telah bermula sejak 300-400 tahun yang lalu. Menjelang 1900 sehingga kini, pendidikan Islam di Kelantan dapat dilihat menerusi dua bentuk pengajian iaitu pendidikan pondok dan persekolahan. Kajian ini memfokuskan tentang sejarah Pendidikan Di Sekolah Inggeris anak-anak orang melayu di Kelantan 1909 hingga 1957. Objektif kajian ini adalah untuk mengkaji perkembangan pendidikan anak-anak orang melayu di sekolah inggeris daerah Kelantan. Selain itu, kajian ini menganalisis penglibatan anak-anak orang melayu di sekolah inggeris sehingga Merdeka pada tahun 1957. Seterusnya menganalisis isu dan masalah pendidikan inggeris ke atas anak orang Melayu. Kajian ini menggunakan kaedah kualitatif dengan membuat rujukan di perpustakaan dan arkib. Maklumat-maklumat tersebutdiperoleh melalui sumber primer dan sekunder. Sumber primer tersebut merujuk kepada analisis dokumen seperti Colonial Office (CO), Annual Report, dan fail Setiausaha Kerajaan (SUK) dari Arkib Negara Malaysia. Selain itu, sumber sekunder seperti penulisan ilmiah dari Arkib Negara Malaysia, Universiti Malaya (UM), Universiti Pendidikan Sultan Idris (UPSI) dan Universiti Kebangsaan Malaysia (UKM) turut digunakan. Di samping itu, kajian ini turut menggunakan kaedah pemerhatian di lapangan seperti di sekolah-sekolah yang dikaji. Hasil kajian akan diperolehi setelah meneliti dan membuat kesahan data yang dikumpulkan. Pada awalnya, daerah di Kelantan mengamalkan sistem pendidikan secara tidak formal dan secara tradisional iaitu pengajian secara tidak langsung, pengajian di pondok-pondok dan di masjid-masjid. Namun setelah kemasukan British, sistem pendidikan Inggeris yang diperkenalkan olehnya memberikan kesedaran kepada masyarakat Melayu untuk mempelajari pelajaran Inggeris bagi meningkatkan taraf kehidupan mereka. Justeru, kajian ini dijalankan bagi melihat pendidikan anak-anak orang Melayu di sekolah Inggeris daerah Kelantan yang dibawa oleh British bagi membantu melicinkan pentadbiran negeri serta meningkatkan taraf hidup masyarakat daerah Kelantan sepanjang pendudukan British di Kelantan khususnya daerah Kota Bahru.
Copyright (c) 2024 Anannudin Ashari, Khairi Ariffin http://creativecommons.org/licenses/by-nc-sa/4.0